Diari Oficial de la Generalitat Valenciana


Sumari del DOGV 6714, del 15-02-2012 (2012/1312)

RESOLUCIÓ de 25 de gener de 2012, del Rectorat de la Universitat de València, per la qual es convoquen proves selectives d'accés al grup A, subgrup A1, pel torn lliure, escala tècnica superior de formació permanent, sector administració especial d'aquesta universitat (oferta d'ocupació pública UVEG: 2011).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6714

Data del DOGV
:   15-02-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/1312


Data del document
:   25-01-2012

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 25 de gener de 2012, del Rectorat de la Universitat de València, per la qual es convoquen proves selectives d'accés al grup A, subgrup A1, pel torn lliure, escala tècnica superior de formació permanent, sector administració especial d'aquesta universitat (oferta d'ocupació pública UVEG: 2011). [2012/1312]  
Aquest Rectorat, fent ús de les competències que li atribueix l'article 20, en relació amb el 2.2 de la Llei Orgànica 6/2001, de 21 de desembre, d'Universitats, modificada per la Llei 4/2007 de 12 d'abril, i d'acord amb el que estableix l'article 190 dels Estatuts de la Universitat de València, acorda:  
Convocar proves selectives d'accés al grup A (subgrup A1) pel torn lliure, sector d'administració especial, escala tècnica superior de formació permanent de la Universitat de València, de conformitat amb les següents bases de la convocatòria.  
  
Primera. Normes generals  
1.1 Aquesta convocatòria té per objecte la selecció de personal per a cobrir 2 llocs vacants del grup A, subgrup A1, pel torn lliure, sector d'administració especial, escala tècnica superior de formació permanent, mitjançant el sistema de concurs-oposició.  
1.2. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei Orgànica d'Universitats i en els Estatuts de la Universitat de València, així com en les normes que estableix aquesta convocatòria.  
1.3. El procés selectiu constituït pel concurs-oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II . Els qui no reunisquen el requisit de coneixement de valencià que figura en aquesta convocatòria hauran de realitzar una prova prèvia al procés selectiu segons consta en l'annex I d'aquesta.  
1.4 L'adjudicació del lloc a les persones que superen aquest procés selectiu s'efectuarà d'acord amb la puntuació obtinguda per aquestes en el concurs-oposició.  
1.5 D'acord amb el que preveu l'article 75.2 de la Llei Orgànica 6/2001, de 21 de desembre, d'Universitats, aquesta convocatòria s'ha de publicar en el Diari Oficial de la Comunitat Valenciana (DOCV) i en el Butlletí Oficial de l'Estat (BOE). Aquesta última publicació és la que es pren com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Comunitat Valenciana )(DOCV.  
  
Segona. Requisits de les persones aspirants  
2.1 Per a ser admeses en la realització d'aquestes proves, les persones aspirants han de reunir els requisits següents:   
2.1.1 Tenir la nacionalitat espanyola o la d'algun dels altres estats membres de la Unió Europea, o nacional d'algun estat en el qual s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què aquesta es troba definida en el tractat constitutiu de la Unió Europea, d'acord amb el que disposa el article 57 de la Llei 7/2007, de 12 d'abril, de l'Estatut Bàsic de l'Empleat Públic i la Llei 10/2010 de d'Ordenació i Gestió de la Funció Pública Valenciana.  
  
Així mateix, hi poden participar els familiars (cònjuges, ascendents o descendents) dels esmentats treballadors o treballadores que tinguen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre i pel Reial Decret 800/1995, de 19 de maig.  
2.1.2 Haver fet 16 anys i no haver arribat a l'edat de jubilació.  
  
2.1.3 Posseir almenys el títol de grau, llicenciatura, enginyeria superior o arquitectura superior, o estar en condicions d'obtenir-la abans que finalitze el termini de presentació de sol·licituds.   
En el cas de titulacions obtingudes a l'estranger, la persona ha d'estar en possessió de la credencial que n'acredita l'homologació.  
2.1.4 Posseir el certificat acreditatiu de coneixement de valencià a nivell C1, expedit per la Junta Qualificadora de Coneixements del Valencià de la Generalitat Valenciana o pel Servei de Política Lingüística de la Universitat de València, o bé el certificat d'homologació emès per aquest Servei, sense perjudici del que estableix la base 1.3 i l'annex I d'aquesta convocatòria.  
2.1.5 Posseir la capacitat física i psíquica necessària per a exercir les funcions corresponents.  
2.1.6 No trobar-se inhabilitat penalment per a l'exercici de funcions públiques.  
2.1.7 No haver estat separat, mitjançant expedient disciplinari, d'alguna administració o ocupació públiques. Els i les aspirants, la nacionalitat de les quals no siga l'espanyola, hauran d'acreditar igualment no trobar-se sotmesos a sanció disciplinària o condemna penal que impedesca l'accés a la funció pública al seu estat.  
2.2 Els requisits per a l'admissió a aquestes proves recollides en l'apartat 2.1, s'han de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
2.3 En el moment de presentar la sol·licitud, només s'exigeix una declaració expressa i formal que es reuneixen els requisits establerts en els subapartats 2.1.1 al 2.1.7 d'aquesta convocatòria, els quals s'han d'acreditar posteriorment en cas d'aprovar aquestes proves.  
  
Tercera. Sol·licituds  
3.1. Les persones interessades disposen d'un formulari per a formalitzar la sol·licitud en suport informàtic. Aquest formulari es troba a la pàgina web del Servei de Recursos Humans (PAS) d'aquesta Universitat, que té l'adreça següent: .   
3.1.1 En el formulari, hi ha de constar les dades personals, les dades de la convocatòria, la titulació acadèmica, si ha de realitzar la prova prèvia de valencià, etc.  
Igualment, hi ha de constar les dades sobre coneixement de valencià o dels idiomes comunitaris que puguen ser valorats en la fase de concurs. Per omplir aquesta part, cal consultar l'annex VI i l'acord del Consell de Govern (ACGUV) 239/2011: Reglament sobre reconeixement de competències en llengües estrangeres en titulacions universitàries disponible a l'adreça («Normativa i legislació d'interès general > Normativa interna de selecció de personal»).  
  
3.1.2 Una vegada emplenat el formulari de sol·licitud, s'ha de polsar el botó d'enviar que hi ha al final del formulari. L'aplicació mostrarà una nova pantalla que indicarà si la sol·licitud ha estat donada d'alta, la data i l'hora, i també l'identificador d'aquesta (empremta), o bé si hi ha hagut alguna errada en l'enviament. En aquest últim cas, caldrà tornar-la a enviar. A continuació, si es polsa el botó Generar document es podrà visualitzar el formulari enviat en format pdf (cal tenir instal·lat el programa Adobe Reader) i imprimir les tres còpies que es necessiten per a presentar la sol·licitud degudament identificada a la part superior dreta de cada full.  
En el supòsit de no poder imprimir les tres còpies de la sol·licitud, o necessitar noves còpies, s'ha d'anotar l'identificador, o empremta, mostrat en aquesta pantalla. Si es vol imprimir (bé des de l'ordinador propi o des de qualsevol altre), s'ha d'accedir al mateix enllaç utilitzat per a omplir la instància i introduir el número d'identificador, o empremta, en la casella situada a la part superior dreta.  
L'aplicació tornarà un document en format pdf, que consta de les tres còpies de la sol·licitud.  
3.1.3 També es pot presentar una sol·licitud elaborada per la persona interessada, sempre que aquesta sol·licitud arreplegue com a mínim les dades que indica l'annex IV.   
3.1.4 La Universitat de València habilitarà ordinadors al Servei de Recursos Humans (PAS), avinguda Blasco Ibáñez, 13, de València, per donar servei a les persones que no puguen omplir el formulari al seu ordinador.  
3.2 Independentment de l'opció elegida per a formalitzar la sol·licitud, aquesta s'ha de presentar per triplicat: una per a l'entitat bancària, una per a la Universitat i una per a la persona interessada. Les sol·licituds s'han d'adreçar al Rectorat de la Universitat de València.  
Les diferents formes de presentació de sol·licituds s'expliquen en la base 3.4.  
3.3. El termini de presentació de sol·licituds és de 20 dies hàbils, comptadors a partir de l'endemà de la publicació d'aquesta convocatòria en el Butlletí Oficial de l'Estat (BOE). Els dissabtes es consideren hàbils a l'efecte del còmput de terminis. La publicació de la convocatòria en el Diari Oficial de la Comunitat Valenciana (DOCV) té només caràcter informatiu.  
3.4. Presentació de sol·licituds:  
3.4.1 Les sol·licituds es poden presentar:  
a) En el registre d'entrada de la Universitat de València (avinguda Blasco Ibáñez, 13, 46095 València), que està obert al públic de dilluns a divendres (horari: de 09.00 a 14.00 hores i de 16.00 a 18.00 hores).  
b) b) En el registre de qualsevol altra administració pública, o a les oficines de Correus, tal com estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si es presenta la sol·licitud en una oficina de Correus, s'ha de seguir el procediment que estableix l'article 205.3 del Reglament dels Serveis de Correus: la sol·licitud s'hi ha de presentar en sobre obert, perquè l'empleat la segelle, i hi ha de figurar amb claredat el nom de l'oficina i la data. En cas de no fer-ho així, es considerarà presentada en la data d'entrada en el Registre General d'aquesta Universitat.  
  
Al sobre hi ha de constar l'adreça següent: Universitat de València, Servei de Recursos Humans (PAS), av. Blasco Ibáñez, número 13, 46712 València.  
c) A l'oficina del Banc Santander Central Hispano «Oficina universitària», situada a la avinguda Blasco Ibáñez, 21 (Facultat de Psicologia, aulari I) de València. Si es fa el pagament dels drets d'examen a l'esmentada oficina, hi segellaran els tres exemplars de la sol·licitud en el moment de pagar les taxes, i amb aquest acte es considerarà presentada la sol·licitud.  
Quan les sol·licituds es presenten en dissabte, es poden tramitar seguint les indicacions de l'apartat b) d'aquest mateix punt.  
Respecte al pagament dels drets d'examen a través de les oficines bancàries en dissabte, cal consultar l'horari d'obertura i tancament de les oficines corresponents.  
3.4.2 De conformitat amb l'apartat b) de l'article 38 de la Llei de Règim Jurídic de les Administracions Públiques i del Procediment Administratiu Comú, no tenen la consideració d'oficines de registre les d'altres universitats distintes a la convocant.  
3.4.3. Si la persona interessa està exempta de pagar els drets d'examen, ha de presentar la sol·licitud obligatòriament pels procediments que hi ha establerts en els apartats a) o b) de la base 3.4.1. d'aquesta convocatòria.  
3.4.4. Si s'abonen els drets d'examen mitjançant transferència bancària des d'un altre banc, o en una oficina del Banco Santander Central Hispano diferent a la que s'especifica en la base 3.4.1.c la sol·licitud s'ha de presentar obligatòriament pels procediments establerts en els apartats a) i b) de la base 3.4.1. d'aquesta convocatòria.  
3.5 Cal adjuntar a la sol·licitud la documentació següent:  
  
3.5.1. Una fotocòpia del document nacional d'identitat. Les persones que no tinguen la nacionalitat espanyola, però sí el dret a participar en aquestes proves, han de presentar una fotocòpia del document que acredite la seua nacionalitat.  
3.5.2. Resguard original de l'ingrés dels drets d'examen o justificant de l'exempció de taxes (apartat 3.7 d'aquesta convocatòria).  
  
3.6 Els drets d'examen seran de 24,76 euros, que s'ingressaran en el compte corrent «Drets d'examen - Universitat de València», núm. 8288.7590.98.3655217784 del Banc Santander Central Hispano «Oficina universitària», situada a la avinguda Blasco Ibáñez, 21 (Facultat de Psicologia - aulari I) de València, o a través de transferència al compte esmentat.   
Si el pagament s'efectua a través de transferència, la sol·licitud haurà de presentar-se en el registre d'una administració pública o en l'oficina de Correus.  
El fet de no abonar la quantitat indicada com a drets d'examen dins del termini de presentació de sol·licituds es considerarà incompliment inesmenable i determinarà l'exclusió a les proves de la persona aspirant.  
3.7. D'acord amb el que disposa el Reglament d'execució pressupostària per a l'any 2012 d'aquesta Universitat, són exemptes del pagament dels drets d'examen:  
3.7.1. Les persones amb una discapacitat igual o superior al 33%. Aquestes persones hauran de presentar els certificats corresponents que acrediten la seua condició de persones amb discapacitat (mitjançant copia acarada del certificat de la Conselleria de Benestar Social o òrgan competent).  
3.7.2. Les persones que es troben com a demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció serà requisit que no haver rebutjat, dins el termini de què es tracta, cap oferta d'ocupació adequada ni haver-se negat a participar, excepte causa justificada, en accions de promoció, formació o reconversió professional. Aquests persones hauran de presentar certificat original relatiu a la condició de demandant d'ocupació, amb els requisits assenyalats anteriorment, expedit pel Servef o oficina dels serveis públics d'ocupació segons la seua comunitat autònoma. No es vàlid cap certificat si no té el segell de l'organisme competent.  
  
3.7.3. Els membres de famílies nombroses de categoria especial. Aquestes persones hauran de presentar la documentació oficial en vigor (copia confrontada amb l'original), que acredite la seua condició de membre de família nombrosa de categoria especial.   
3.7.4. Gaudiran d'una bonificació del 50% d'aquestes taxes els membres de famílies nombroses de categoria general. Aquestes persones hauran de presentar la documentació oficial en vigor (copia confrontada amb l'original), que acredite la seua condició de membre de família nombrosa de categoria general.   
3.8. Les persones aspirants amb discapacitat que desitgen sol·licitar mesures d'adaptació, ho han d'indicar expressament en l'imprès de sol·licitud. En l'annex V hi ha la llista de mesures d'adaptació possibles. Cal presentar, juntament amb la sol·licitud, una fotocòpia del certificat del grau de discapacitat i del dictamen tècnic facultatiu expedit per l'òrgan competent.   
3.9. Com que la convocatòria estableix la realització d'una prova d'idioma comunitari, voluntària i de mèrit, la persona aspirant ha de fer constar la seua opció en l'imprès de sol·licitud. Si no ho fa així, s'entendrà que renuncia a realitzar aquesta prova.   
3.10. Els errors que es puguen advertir en la sol·licitud, es poden corregir en qualsevol moment, d'ofici o a instància de la persona interessada.  
  
Quarta. Admissió de les persones aspirants   
4.1. Una vegada finalitzat el termini de presentació de sol·licituds, i després que s'haja comprovat que es tenen tots els requisits de participació que la convocatòria assenyala, i també que s'ha efectuat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana (DOCV), que contindrà la llista provisional de les persones admeses i excloses a la realització de les proves.   
4.2. A partir de l'endemà de la publicació de la llista provisional de persones admeses i excloses, s'inicia un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
En qualsevol cas, i per tal d'evitar errors i permetre'n l'esmena dins del termini i en la forma escaient, les persones aspirants han de comprovar fefaentment no només que no figuren en la relació de persones excloses, sinó que a més els seus noms consten correctament en la relació de persones admeses.   
Les persones aspirants que dins del termini assenyalat no esmenen els defectes detectats o no al·leguen les omissions, seran definitivament excloses de la participació en aquestes proves.  
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva de persones admeses i excloses, la data, el lloc i l'hora de la realització del primer exercici. Aquesta resolució es publicarà en el Diari Oficial de la Comunitat Valenciana (DOCV).  
4.4. Són causa d'exclusió, a més de les que s'indiquen en altres apartats d'aquestes bases:  
- No haver signat la sol·licitud.  
- No haver presentat fotocòpia del DNI.  
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud; i, pel que fa a l'exercici d'idioma, no haver-hi especificat l'idioma elegit.  
  
Cinquena. Desenvolupament de les proves selectives  
 5.1. Els exercicis es faran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta Universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.   
5.2. En cas de realitzar-se algun dels exercicis en diverses sessions, l'ordre d'actuació de les persones opositores s'ha d'establir per sorteig.  
5.3. En cada exercici les persones aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir.  
  
L'incompliment d'aquest requisit per alguna persona determinarà la seua exclusió a la realització de les proves.  
Les còpies o fotocòpies d'aquests documents no seran vàlides en cap cas.  
5.4. Les persones aspirants seran convocades per a cada exercici en crida única, i en seran excloses d'aquestes proves les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perd el seu dret.  
Les persones que integren el tribunal i el personal col·laborador no han de permetre l'accés a les sales on es realitzen els exercicis a aquelles persones que no complisquen els requisits anteriors, ni a aquelles que hi compareguen després que s'haja acabat la crida de les persones aspirants convocades.  
Tanmateix, quan es tracte de proves orals o d'altres de caràcter individual i successiu, el tribunal pot considerar les causes al·legades i admetre la persona aspirant, sempre que aquestes proves no hagen finalitzat i aquesta admissió no menyscabe el principi d'igualtat amb la resta de personal.  
5.5. Després de cada prova, l'anunci de la celebració del següent es farà públic pel tribunal mitjançant la pàgina web del Servei de Recursos Humans (PAS), l'adreça de la qual és: , amb una antelació mínima de 48 hores.  
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, amb l'audiència prèvia a la persona interessada se li requerirà que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà d'excloure-la de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.  
  
Sisena. Informació i actuacions del tribunal   
6.1. Tota la informació que siga necessària comunicar a les persones aspirants, les llistes de persones aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és .   
6.2. Acabades les proves i valorats els mèrits que integren el concurs-oposició, el tribunal ha d'elaborar una llista amb els noms de les persones que l'han superat, ordenades per puntuació de major a menor, que s'interromprà quan el nombre de persones coincidisca amb el nombre de llocs convocats.  
En el cas que alguna persona amb discapacitat que s'haguera presentat pel torn de discapacitats superara els exercicis i no obtinguera plaça en aquell torn, si la seua puntuació fóra superior a l'obtinguda per unes altres persones aspirants del torn d'accés general, aquesta serà inclosa amb la seua puntuació en l'ordre que corresponga dins del torn d'accés general.  
Si en l'elaboració d'aquesta llista es produeix un empat entre la puntuació de les persones aprovades, l'ordre s'ha d'establir de la manera següent:  
1r. Segons que siga la puntuació obtinguda en el segon exercici.   
2n. Si encara persisteix l'empat, s'ha de tenir en compte la puntuació del primer exercici.   
3r. Si tot i així es manté l'empat, aquest es dirimirà per sorteig.  
6.3. Una vegada finalitzat el procés selectiu, es publicarà en el Diari Oficial de la Comunitat Valenciana (DOCV), per resolució del Rectorat, la llista definitiva amb els noms de les persones aprovades.  
  
  
Setena. Presentació de documents  
7.1. Dins del termini de 20 dies hàbils, comptadors a partir de l'endemà de la publicació en el Diari Oficial de la Comunitat Valenciana (DOCV) de la llista amb els noms de les persones aprovades, aquestes han de presentar al Servei de Recursos Humans (PAS) d'aquesta Universitat la documentació següent:  
7.1.1. Certificat de naixement expedit pel registre civil corresponent o fotocòpia del DNI.  
7.1.2. Fotocòpia acarada dels títols acadèmics exigits en aquesta convocatòria.  
7.1.3. Certificat acreditatiu del coneixement del valencià.   
7.1.4. Declaració de no haver estat separada, per expedient disciplinari, d'alguna administració o càrrec públic, així com de no estar inhabilitada penalment per a l'exercici de les funcions públiques. Si la persona aprovada és nacional d'altres estats comunitaris, ha de presentar una declaració de no trobar-se sotmesa a cap sanció disciplinària o condemna penal que li impedesca l'accés a la funció pública al seu estat.  
  
7.1.5. Certificat mèdic acreditatiu de posseir la capacitat física i psíquica necessàries per a l'exercici de les funcions del lloc de treball ofert. A aquest efecte, els reconeixements s'han de fer per mitjà dels serveis mèdics concertats per la Universitat de València.  
7.1.6. Si la persona aprovada té alguna discapacitat, ha d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria.  
7.2. Si les persones aprovades tenen la condició de personal funcionari de carrera o laboral fix d'aquesta Universitat, queden exemptes de justificar documentalment les condicions generals que ja hagen acreditat mitjançant nomenaments anteriors, tot i que n'hauran d'acreditar la resta.  
7.3. Si no es presenta la documentació dins del termini indicat (excepte en els casos de força major) o hi ha falsedat en els documents presentats, això comportarà la invalidesa de les actuacions de les persones aprovades i, respecte d'aquesta, la nul·litat subsegüent dels actes del tribunal, sense perjudici de les responsabilitats en què haja pogut incórrer.  
  
Vuitena. Nomenament de funcionaris o funcionàries  
Una vegada transcorregut el termini de presentació de la documentació especificada en la base 7 d'aquesta convocatòria, i després que haja estat verificada, el rector dictarà una resolució, que es publicarà en el Diari Oficial de la Comunitat Valenciana(DOCV), mitjançant la qual les persones que hagen superat aquestes proves selectives seran nomenades funcionàries de carrera.  
  
Novena. Tribunal  
 9.1. La composició del tribunal qualificador d'aquestes proves s'ha d'ajustar al que es va aprovar per Acord de Consell de Govern d'aquesta Universitat (ACGUV 182/2007), de 31 d'octubre de 2007, «Composició de tribunals de les proves selectives per a l'accés a les diferents escales que conformen el personal d'administració i serveis d'aquesta Universitat», i que figura en l'annex III d'aquesta convocatòria.  
La relació nominal de les persones que l'integren es farà pública en la mateixa resolució en què es publiquen les llistes definitives de persones admeses i excloses.  
D'acord amb l'article 14 de la Constitució espanyola, el tribunal ha de vetllar pel compliment del principi d'igualtat d'oportunitats entre ambdós sexes.  
9.2. La composició del tribunal s'ha d'ajustar al principi d'imparcialitat i professionalitat dels seus membre i la seua composició ha de tendir a la paritat entre homes i dones, en compliment del que estableix l'article 53 de la Llei Orgànica 3/2007, de 22 de març, per la Igualtat Efectiva d'Homes i Dones, l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic, i l'Acord del Consell de Govern de la Universitat de València, d'1 de desembre de 2009 (ACGUV 204/2009), pel qual s'aprova el I Pla d'Igualtat de la Universitat de València.  
9.3. El tribunal pot nomenar personal col·laborador, especialista i ajudant, que estarà sempre sota la seua direcció i control directes.  
9.4. Les persones que componen el tribunal, i també el personal col·laborador, especialista i ajudant, s'han d'abstenir d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors a proves selectives per al mateix cos o escala en els cinc anys anteriors a la publicació d'aquesta convocatòria.  
  
La presidència pot sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.  
9.5. Convocats els membres pel president o presidenta, el tribunal es constitueix amb l'assistència almenys de la majoria reglamentària dels seus membres, titulars o suplents. En aquesta sessió, el tribunal ha d'acordar totes les decisions que corresponguen per al correcte desenvolupament de les proves selectives.  
Durant el procés selectiu, el tribunal ha de resoldre tots els dubtes que puguen sorgir sobre l'aplicació d'aquestes normes, i també el que s'haja de fer en els casos no previstos.  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
9.6. El tribunal ha d'adoptar les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.8, s'han d'establir les adaptacions possibles de temps i mitjans.  
9.7. Per a les comunicacions i la resta d'incidències, el tribunal té la seu al Rectorat de la Universitat de València (av. Blasco Ibáñez, 13, 46644 València).  
9.8. Les persones que formen part del tribunal que actue en aquestes proves, han de tenir la categoria que per a aquests casos determine la legislació vigent.  
9.9. En cap cas el tribunal no pot aprovar ni declarar que ha superat les proves selectives un nombre de persones superior al de llocs convocats. Qualsevol proposta que contravinga el que hi ha establert és nul·la de ple dret.  
9.10. La presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense el coneixement de la identitat del les persones aspirants, en aquells exercicis que escaiga.  
  
Deu. Informació sobre les dades recollides  
10.1. Les dades subministrades per les persones interessades poden quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).   
10.2. El fitxer queda sota la responsabilitat de la Secretaria General de la UVEG (av. Blasco Ibáñez, núm. 13, 46728 València).  
  
10.3. La informació obtinguda serà processada exclusivament per a la gestió de personal.  
10.4. Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel qual s'aprova el Reglament que Desplega la Llei Orgànica 15/1999, de 13 de desembre, de Protecció de Dades de Caràcter Personal, i s'han d'adoptar les mesures de seguretat necessàries per garantir la confidencialitat i la integritat de la informació.  
10.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València (av. Blasco Ibáñez, núm. 13, nivell 1, 46297 València).  
  
  
Onze. Recursos   
Contra aquesta resolució, que exhaureix la via administrativa, es pot interposar recurs de reposició dins del termini d'un mes comptador a partir de l'endemà de la seua publicació, davant el mateix òrgan que la va dictar, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins del termini de dos mesos comptadors a partir de l'endemà de la seua publicació en el Diari Oficial de la Comunitat Valenciana (DOCV).  
  
Contra els actes del tribunal es pot interposar recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els recursos contenciosos administratius que s'interposen contra aquesta resolució, s'anunciaran al Diari Oficial de la Comunitat Valenciana (DOCV), a l'efecte d'emplaçament a les possibles persones interessades.  
  
València, 25 de gener de 2012.- El rector, p. d. (DOCV 10.06.11), el gerent: Joan E. Oltra i Vidal.  
  
  
ANNEX I  
  
SISTEMA SELECTIU  
  
Amb anterioritat a l'inici del procés selectiu, les persones que no estiguen en possessió de la certificació de coneixement de valencià de nivell C1, haurà de realitzar una prova de coneixements de la llengua oral i escrita equivalent a aquest nivell. El resultat d'aquesta serà apte/a o no apte/a. Superada la prova, podrà començar el procés selectiu i se la considerarà en possessió de l'acreditació suficient del nivell C1 de valencià exigit.  
El procediment de selecció es fa en dues fases: oposició i concurs.   
  
1. Fase d'oposició  
Consta de tres exercicis, dels quals els dos primers són obligatoris i eliminatoris i el tercer, voluntari i de mèrit.  
El primer exercici consta de dues parts:  
Primera part. Consisteix a desenvolupar per escrit un tema a elegir entre dos d'extrets a l'atzar pel tribunal del temari d'administració general que figura en l'annex II d'aquesta convocatòria.   
Segona part. Consisteix a desenvolupar per escrit dos temes a elegir entre tres d'extrets a l'atzar pel tribunal dels temes que conformen el temari específic que figura en l'annex II d'aquesta convocatòria.  
  
Ambdues parts s'han de fer en una única sessió. La valoració total de l'exercici és de 25 punts. La primera part es valora en un 25 % del total i la segona part, en un 75 % del total. La valoració de l'exercici és la suma de la puntuació de ambdues parts.  
Una vegada finalitzada la prova, cada opositor/a ha d'introduir els exercicis dins d'un sobre que, una vegada tancat, quedarà sota la custòdia del tribunal, el qual citarà les persones opositores per a la lectura pública dels temes que hagen desenvolupat. El lloc, la data i l'hora de la lectura seran comunicats pel tribunal en el moment de la realització del primer exercici.  
El tribunal ha de fixar la durada d'aquest exercici amb suficient antelació, que no pot ser superior a tres hores.  
En el moment de fer públic el resultat del primer exercici, s'ha d'anunciar la forma en què es desenvoluparà el segon.  
El segon exercici, obligatori i eliminatori: consisteix en la resolució de dos supòsits pràctics a triar entre tres de proposats pel tribunal, relacionats amb el contingut del temari específic que figura en l'annex II d'aquesta convocatòria. La prova pràctica ha de tenir les característiques adequades a la funció que s'haurà de desenvolupar en l'escala en què s'integra el lloc convocat. Si el tribunal ho considera oportú, es pot realitzar amb mitjans informàtics (tractament de textos, fulls de càlcul, bases de dades, programes específics per a dibuixos, laboratoris, etc.).   
  
El tribunal ha de fixar la durada d'aquest exercici amb suficient antelació, la qual dependrà del contingut.  
La valoració total d'aquest exercici és de 25 punts. Cadascun dels supòsits es valora de 0 a 12,5 punts; per a aprovar s'ha d'obtindre com a mínim 12,5 punts en total i no haver estat qualificat/da amb 0 punts en cap del dos supòsits.  
El tercer exercici, voluntari i de mèrit, consta de dues parts:  
Les persones opositores que opten per aquest exercici, han de realitzar necessàriament la part obligatòria.  
Primera part (voluntària): té per objecte valorar el coneixement d'un idioma comunitari. La persona opositora ha d'indicar l'opció d'aquest exercici en l'imprès de sol·licitud de participació a les proves.   
  
L'idioma triat per a aquesta prova no pot ser valorat com a mèrit en la fase de concurs.  
Segona part (obligatòria): té per objecte mantenir una entrevista basada en una memòria que ha de presentar la persona opositora sobre el funcionament d'un servei relacionat amb l'àrea funcional a què es refereix el lloc convocat, redactada per la persona opositora i que no pot passar de 15 fulls.   
La persona aspirant ha de presentar la memòria juntament amb el seu currículum en el termini de 10 dies comptadors a partir de l'endemà de la publicació de la llista d'aprovats i aprovades en les exercicis obligatoris.  
La valoració total d'aquest exercici és de 10 punts: la primera part es valora fins un màxim de 7 punts, i la segona part, fins un màxim de 3 punts.  
Finalitzada la fase d'oposició, i per a qui l'haja superada, el tribunal ha d'obrir un termini de 10 dies hàbils per a la presentació de la documentació acreditativa per a la fase de concurs.  
2. Fase de concurs.  
A la fase de concurs, només hi poden optar les persones aspirants que hagen superat la fase d'oposició. S'han de valorar els mèrits que hagen aportat les esmentades persones segons el barem que s'assenyala a continuació. Aquests mèrits s'han de posseir en la data de publicació d'aquesta convocatòria en el BOE.   
Els mèrits que s'ha de valorar són els següents:  
a) Treball desenvolupat en l'administració. S'ha de valorar fins un màxim de 32 punts el treball desenvolupat en qualsevol administració pública, en cossos o escales iguals o diferents del de les activitats funcionals dels llocs convocats, en qualsevol tipus de relació jurídica (administrativa o laboral), a raó de:  
- 0,30 punts per mes complet de serveis prestats en llocs de treball de la Universitat de València de la mateixa escala dels llocs de treball convocats.  
- 0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.  
- 0,075 punts per mes complet de serveis prestats en qualsevol lloc de treball desenvolupat en qualsevol universitat pública.  
- 0,0375 punts per mes complet de serveis prestats en qualsevol lloc de treball desenvolupat en qualsevol altra administració pública.  
  
b) Formació. S'han de valorar fins un màxim de 8 punts els apartats següents:  
b.1) Titulació acadèmica: la valoració màxima per a aquest concepte és de 3 punts. S'ha de valorar les titulacions acadèmiques acreditades que siguen diferents a les que s'exigeixen per accedir al grup a què pertany el lloc ofert, d'acord amb l'escala següent:   
· Una altra llicenciatura diferent a la d'accés: 1,5 punts.  
· Doctorat o equivalent: 3 punts.  
b.2) Coneixements de valencià: La valoració màxima per aquest concepte és de 3 punts. S'ha de valorar el nivell de coneixements de valencià d'acord amb l'escala següent:   
· Nivell C2: 3 punts.  
b.3) Idiomes comunitaris. La valoració màxima por aquest concepte és de 2 punts. S'ha de valorar el nivell de coneixements dels idiomes comunitaris següents: anglès, francès, italià o alemany.   
Els cursos reconeguts son els que contempla l'acord de Consell de Govern (ACGUV) 239/2011. S'han de puntuar d'acord amb aquesta escala:   
· Nivell A1: 0,20 punts   
· Nivell A2: 0,40 punts.  
· Nivell B1: 0,60 punts.  
· Nivell B2: 0,80 punts.  
· Nivell C1: 1 punt.  
· Nivell C2: 1,20 punts.  
Tot seguit, s'ha d'elaborar la llista amb les persones aprovades en el concurs-oposició, tal com s'estableix en la base 6.2 d'aquesta convocatòria.   
  
  
ANNEX II  
  
TEMARI  
  
Temari específic  
1. Educació i formació, formació i desenvolupament professional. Conceptes clau al voltant de les diferències i similituds entre "educació" i "formació", amb especial atenció a la dimensió de formació permanent. La formació permanent com un dret.  
2. La formació permanent en el marc de l'Espai Europeu d'Educació Superior. Declaracions i acords de la Comissió Europea sobre Formació Permanent. Documents del Consell d'Universitats al voltant de «Les Universitats i la Formació Permanent en Espanya».   
3. El Long Life Learning Program de la Unió Europea. El programa LLL de la Unió Europea per al finançament de projectes sobre la formació permanent. El sistema Europass de Curriculum Vitae per a la mobilitat.  
4. Modalitats de formació del Personal d'Administració i Serveis (PAS) i del Personal Docent i Investigador (PDI) en les universitats espanyoles. Descripció general dels models de gestió de la formació desenvolupats en les universitats espanyoles per al seu personal.  
  
5. Dimensions i repercussions de la formació permanent en l'àmbit universitari: PAS. La formació per al lloc de treball i la formació per a la mobilitat. Àmbits temàtics bàsics de la formació per a la gestió universitària.  
6. Dimensions i repercussions de la formació permanent en l'àmbit universitari: PDI. La formació del professorat: valoració de la formació en els processos d'acreditació i de contractació. Àmbits bàsics de formació per a la gestió, la recerca i l'ensenyament.  
7. Objectius de la formació permanent en l'àmbit laboral universitari: PAS. L'adequació de competències a les necessitats de la universitat, la transferència de l'aprenentatge a la pràctica professional, i la incorporació d'innovacions científiques, tecnològiques i organitzatives al desenvolupament laboral.  
8. Objectius de la formació permanent en l'àmbit laboral universitari: PDI. L'adequació de competències a les necessitats de la universitat, la transferència de l'aprenentatge a la pràctica professional, i la incorporació d'innovacions científiques, tecnològiques i organitzatives al desenvolupament laboral.  
9. Àmbits temàtics de formació permanent en la universitat: PAS. Àmbits temàtics fonamentals d'organització de la formació permanent per al personal universitari d'administració i serveis.  
  
10. Àmbits temàtics de formació permanent en la universitat: PDI. Àmbits temàtics fonamentals d'organització de la formació permanent per al personal universitari docent i investigador.  
11. La formació del personal universitari en les universitats espanyoles. Models universitaris de gestió de la formació permanent adreçada al personal de la pròpia universitat.  
12. La formació contínua de les Administracions Públiques. Descripció del programa de Formació per a l'Empleament de les Administracions Públiques. Participació i acreditació de les universitats espanyoles en la formació contínua desenvolupada per altres organismes.  
13. Models teòrics, processos i contextos d'aprenentatge en la formació permanent. Revisió dels models teòrics més importants sobre l'aprenentatge, amb especial atenció als condicionaments de la formació permanent.  
14. Fonaments del desenvolupament de sistemes formatius. Fonaments de l'enfocament sistèmic d'ISD (Instructional Systems Development): el model ADDIE (Anàlisi, Disseny, Desenvolupament, Implementació i Avaluació), la visió globalitzadora de J. Kemp.  
15. Els models pedagògics tradicionals: conductisme. La visió de l'aprenentatge i els seus elements implicats segons el model pedagògic del conductisme.  
16. Els models pedagògics tradicionals: cognitivisme. La visió de l'aprenentatge i els seus elements implicats segons el model pedagògic del cognitivisme.  
17. Els models pedagògics tradicionals: constructivisme. La visió de l'aprenentatge i els seus elements implicats segons el model pedagògic del constructivisme.  
18. Visions actuals de l'aprenentatge. La visió de l'aprenentatge i els seus elements implicats segons el model pedagògic derivat de les noves tecnologies: connectivisme.  
19. El model pedagògic de l'Espai Europeu d'Educació Superior. Trets fonamentals del model pedagògic subjacent als graus europeus i el procés de Bologna.  
20. Les propostes connectivistes sobre l'aprenentatge. El model pedagògic desenvolupat al voltant del canvi tecnològic.  
21. La formació com a instrument per a la millora i l'excel·lència. El valor de la formació en els plans estratègics de les universitats, i en la gestió de les polítiques d'excel·lència.  
22. Psicopedagogia de la formació de persones adultes. Adaptació de la persona adulta a les activitats de formació.   
23. Estils d'aprenentatge i estils de formació. Les teories sobre models d'aprenentatge i models de formació; correspondències.  
24. La gestió dels plans de formació permanent. Descripció dels elements bàsics que conformen el disseny, redacció, implementació i avaluació dels plans de formació permanent.  
25. Elements dels plans de formació permanent. Variables rellevants en l'activació dels plans de formació permanent que condicionen la seua gestió.  
26. El disseny de plans de formació permanent en l'àmbit universitari: diagnòstic de necessitats. Eines de valoració de les competències professionals necessàries per al personal universitari i de les necessitats de l'organització. Tècniques de detecció de necessitats formatives.  
  
27. El disseny de plans de formació permanent en l'àmbit universitari: priorització i planificació d'activitats. Criteris de priorització estratègica de les línies formatives (competències imprescindibles per al personal, línies d'impacte, anàlisi d'indicadors, rendibilitat). Planificació de programes formatius específics de la universitat. Col·lectius destinataris i àmbits temàtics.  
28. El disseny de plans de formació permanent en l'àmbit universitari: processos de suport. Descripció i valoració dels processos de suport en el disseny i implementació de plans de formació: gestió de docents, gestió acadèmica, gestió econòmica, gestió tecnològica i gestió de qualitat.   
29. El disseny de plans de formació permanent en l'àmbit universitari: disseny de la formació. El disseny de les accions formatives; la formulació dels objectius didàctics; mitjans i recursos didàctics; la planificació temporal de la formació.  
30. El disseny de plans de formació permanent en l'àmbit universitari: avaluació. Avaluació de les accions formatives i del Pla de Formació. Indicadors mesurats en termes d'opinió (dels participants i dels docents), d'assoliment dels objectius, de l'aplicació directa a l'àmbit professional (transferibilitat) i de les modificacions generades per la formació (impacte). Criteris i indicadors de la qualitat de la formació.  
  
31. L'acreditació d'accions formatives externes: criteris i requisits. El reconeixement d'accions formatives externes per part de les universitats.   
32. Gestió de la producció de plans formatius: difusió, màrqueting i captació. Les estratègies de divulgació dels plans formatius, tipus d'accions i possibilitats de difusió.  
33. La formació presencial. Característiques definitòries de la formació presencial. Variables rellevants. Modalitats fonamentals.  
34. Modalitats formatives presencials segons els objectius. Descripció i valoració de les diferents modalitats formatives des del punt de vista dels objectius (adquisició, actualització, desenvolupament, enfortiment de competències i bones pràctiques).  
35. Modalitats formatives presencials segons el tipus d'interacció. Avantatges i punts febles de les diferents modalitats formatives: curs, seminari, taller, grup de discussió, jornada.  
36. Modalitats formatives presencials no tradicionals. Descripció i valoració de les propostes de formació experiencial: formació al lloc de treball, coaching, workscape, outdoor. Avantatges, punts febles i reptes.  
37. Modalitats formatives entre iguals. Presentació dels models fonamentals d'accions formatives inter pares: tutoria i mentoria. Experiències universitàries en la formació del PAS i del PDI.  
38. L'avaluació de les accions formatives presencials. Revisió de les teories sobre avaluació aplicables a la formació presencial.  
39. Tècniques d'aprenentatge col·laboratiu presencial. Descripció dels models més importants d'aprenentatge col·laboratiu presencial en la formació permanent.  
40. La formació en línia. Característiques definitòries de la formació en línia. Variables rellevants. Modalitats fonamentals.  
41. L'ús de les TIC en la formació. De l'educació a distància fins als entorns personals d'aprenentatge i la formació oberta.  
42. Formació en línia i formació mixta: enfocament contrastiu. Principals trets i avantatges de les dos modalitats bàsiques de formació en línia.  
43. Disseny de propostes formatives basades en TIC. Incorporació de les tecnologies de la informació i la comunicació al disseny i implementació d'accions formatives per a la formació permanent.  
44. L'avaluació de les accions formatives en línia. Revisió de les teories sobre avaluació aplicables a la formació no presencial.  
45. Plataformes i estàndards tecnològics per a la formació en línia. Principals plataformes de gestió de l'aprenentatge. Els estàndards. LRN, Moodle.   
46. Estratègies de tutorització virtual: sistemes sincrònics i asincrònics de suport a l'estudiantat. Estratègies per a la gestió eficaç i sostenible de les tutories virtuals.  
47. Fonaments del disseny tecnicopedagògic en e-learning. Variables que determinen el disseny d'accions formatives en línia.  
48. La creació de matèries educatius multimèdia: qüestions pedagògiques. Condicionaments pedagògics en el disseny i implementació d'accions formatives en línia: metodologies docents i avaluació.  
49. La creació de materials educatius multimèdia: qüestions tecnològiques. Condicionaments tecnològics en el disseny i implementació d'accions formatives en línia: estàndards d'e-learning, interoperabilitat.  
50. Tècniques d'aprenentatge col·laboratiu en línia. Estratègies de potenciació del treball col·laboratiu en entorns no presencials. Les xarxes socials en l'àmbit educatiu. Motivació mitjançant les TIC.  
51. Polítiques de qualitat en e-learning. Atenció a l'equilibri entre les eines tecnològiques, les metodologies d'aprenentatge i el coneixement previ de l'alumnat; establiment de protocols i indicadors de gestió.  
52. Avaluació i qualitat en educació. El model EFQM de garantia de la qualitat de les organitzacions, i la seua plasmació en els Sistemes de garantia Interna de la Qualitat de les universitats: elements bàsics. L'ENQA: criteris i directrius per a la garantia de la qualitat en l'EEES  
  
53. ANECA: avaluació i qualitat en les universitats espanyoles. Programes desenvolupats per l'ANECA: VERIFICA, MONITOR, AUDIT, DOCENTIA, ACADEMIA, PEP, MENCIÓN.  
54. AVAP: Agència Valenciana d'Avaluació i Prospectiva. Àmbits fonamentals d'actuació de l'AVAP.  
55. Avaluació i qualitat en la formació permanent. Sistemes de garantia de qualitat en la formació permanent. Objectius, procediments i indicadors.  
56. L'avaluació dels plans de formació. Tècniques i estratègies de mesura dels beneficis i l'impacte dels plans de formació de PAS i de PDI. Variables rellevants (qui avalua, què s'avalua, com i quan s'avalua).   
57. Indicadors de qualitat dels plans de formació. Descripció dels indicadors rellevants per avaluar la qualitat dels plans de formació.  
  
58. Procediments d'avaluació de les accions formatives. Descripció dels procediments d'avaluació segons el temps en què es realitza, els nivells avaluats (reacció, aprenentatge, conducta, rendiment i impacte), i els mètodes de gestió (qüestionaris, entrevistes, grups de treball, relació cost-benefici.)  
59. L'avaluació del professorat. Descripció dels indicadors rellevants per avaluar la qualitat del professorat; tècniques bàsiques.  
60. L'avaluació de l'eficiència, impacte i transferibilitat de la formació. Descripció dels indicadors rellevants per avaluar la qualitat de les accions formatives segons el seu impacte en l'acompliment laboral.  
  
  
Temari d'administració general  
1. La Constitució espanyola de 1978. Característiques, estructura, contingut i reforma. Els principis constitucionals. Els drets fonamentals i les llibertats públiques: regulació, garantia i suspensió. El sistema polític espanyol. El Tribunal Constitucional.  
2. Els estatuts d'autonomia. Elaboració, aprovació i reforma. L'Estatut d'Autonomia de la Comunitat Valenciana. Estructura i contingut. Les institucions de la Generalitat Valenciana.  
3. L'Administració i el principi de legalitat. El Dret administratiu. Les seues fonts. L'acte administratiu: concepte, classes i elements. La notificació. La motivació. Eficàcia dels actes administratius. Nul·litat i anul·labilitat.  
4. El procediment administratiu. Principis. Classes. Subjectes. El procediment administratiu comú. Fases. Els recursos administratius, concepte i classes. Òrgans competents i procediment.  
5. Els pressupostos de la Universitat de València. Normativa reguladora. Concepte i contingut. Estructura. El cicle pressupostari: elaboració, aprovació, execució i control.  
6. Configuració institucional i naturalesa jurídica de les universitats. La Llei Orgànica 6/2001, de Universitats, i la Llei Orgànica 4/2007. L'autonomia de les universitats. Règim jurídic de les universitats públiques. Els estatuts de les universitats públiques.  
7. La Universitat de València. Els seus Estatuts: fins de la Universitat, estructura, òrgans de govern col·legiats i unipersonals.  
8. L'espai europeu d'educació superior i l'ordenació dels ensenyaments universitaris. L'estatut de l'estudiant universitari.  
9. El personal d'administració i serveis de la Universitat de València. Règim jurídic. Classes. El personal funcionari: naixement i extinció de la relació funcionarial. Drets i deures.  
10. El personal docent i investigador de les universitats públiques. Règim jurídic. Classes de professorat universitari. Drets i deures.  
  
11. La Llei de Prevenció de Riscos Laborals i la seua aplicació en l'àmbit de l'administració pública. Legislació i política d'integració del personal amb discapacitat.  
12. Polítiques públiques en matèria d'igualtat de sexes. La Llei d'igualtat. El Pla d'igualtat de la Universitat de València.  
  
NOTA: La normativa legal que empara el contingut d'aquests temes és la que es trobe publicada en el moment de la publicació d'aquesta convocatòria en el BOE.  
  
  
ANNEX III  
  
Tribunal  
  
Segons l'Acord del Consell de Govern de la Universitat de València 182/2007, la composició del tribunal per a aquestes proves selectives és la següent:  
  
Presidència: nomenada pel rector entre el personal de la comunitat universitària del mateix grup o superior.  
Vocals:   
Dos persones nomenades pel rector, del mateix grup d'administració i de la mateixa escala o superior.  
1 persona elegida per sorteig entre el personal del mateix grup d'administració i del mateix cos o escala, o superior.  
Una persona d'una altra administració pública, del mateix grup d'administració i del mateix cos o escala, o superior.  
  
Tots els membres del tribunal tenen veu i vot.  
El tribunal suplent ha de tenir la mateixa estructura.  
  
  
ANNEX IV  
  
Sol·licitud d'admissió a les proves selectives d'accés al grup A (subgrup A1) d'administració especial, torn lliure, escala tècnica superior de formació permanent, d'aquesta Universitat.   
  
La sol·licitud s'ha d'emplenar mitjançant un formulari preparat per la Universitat de València en suport informàtic que es troba a la pàgina web de proves selectives del Servei de Recursos Humans (PAS), que té l'adreça: .  
Les persones que no puguen utilitzar ordinador propi, poden emplenar la sol·licitud amb els ordinadors instal·lats pel Servei de Recursos Humans (PAS), avinguda Blasco Ibáñez, núm. 13, de València.  
  
També es pot emplenar una sol·licitud elaborada per la persona concursant. Aquesta sol·licitud ha de recollir almenys les dades mínimes establerts en aquest annex.  
  
DADES QUE HA DE RECOLLIR LA SOL·LICITUD D'ADMISSIÓ ALS EXERCICIS SELECTIUS D'ACCÉS AL GRUP A (SUBGRUP A1) D'ADMINISTRACIÓ ESPECIAL, TORN LLIURE, ESCALA TÈCNICA SUPERIOR DE FORMACIÓ PERMANENT.  
  
DADES PERSONALS  
Nom, cognoms, NIF, sexe, data de naixement, nacionalitat.  
Adreça: carrer, núm., porta, municipi, codi postal, província), telèfon i correu electrònic.  
  
Dades de la convocatòria  
Data del BOE, escala a la qual es presenta, grup i subgrup de titulació, sector.  
Si sol·licita la realització de la prova prèvia del coneixement de valencià.  
Si sol·licita la realització de l'exercici de mèrits, amb especificació de l'idioma seleccionat.   
Si té exempció de taxes o la bonificació del 50% de taxes i si se sol·iciten mesures d'adaptació i quines.  
  
Dades de formació  
Títol acadèmic de la persona concursant, idiomes comunitaris, valencià.  
Cal declarar que són certes les dades que hi consten, que es tenen les condicions exigides per a l'ingrés en la funció pública i les que assenyala específicament la convocatòria, i que s'adquireix el compromís de provar documentalment totes les dades de la sol·licitud.  
Cal justificar l'ingrés dels drets de participació en els exercicis selectius o si és el cas, l'exempció o bonificació de les taxes.   
  
  
Igualment, cal signar la sol·licitud.  
La sol·licitud s'ha d'adreçar al Rectorat de la Universitat de València.  
  
ANNEX V  
  
MESURES D'ADAPTACIÓ  
  
Les mesures d'adaptació que poden sol·licitar les persones amb discapacitat són les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
  
  
  
Equivalències entre els ensenyaments regulats pel Reial Decret 967/1988, de 2 de setembre, i els regulats pels reials decrets 944/2003 i 1629/2006, de 29 de desembre.  
  
  
  
  
Equivalències adoptades al Centre d'Idiomes de la Universitat de València.  
  
  
  
Aquesta taula mostra els cursos inclosos en l'últim decret (RD 1629/2006), que és aplicable oficial a les escoles oficials d'idiomes (EOI).  
Si es té una certificació o curs diferent al que mostren els quadres (que corresponen al Reial Decret 1629/2006), se n'ha de seleccionar l'equivalent en la llista de valors que apareix en la sol·licitud. Ací se n'ofereix un exemple: «Si es té el First Certificate in English (FCE), s'ha de seleccionar el "Certificat de Nivell Avançat", que és el valor mostrat en la mateixa columna (B2), per a la fila del RD 1629/2006, que serveix de referència».  
  
  
\* \* \* \* \* \* \*  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema braille d'escriptura.  
6. Altres. En cas que l'adaptació requerida no siga alguna de les anteriors, s'ha d'indicar en un full complementari.  
  
  
ANNEX VI  
  
A) Llista de valors de valencià.  
La llista de valors que es poden fer servir per al concurs de mèrits en l'apartat de valencià en la sol·licitud de participació en les proves, és la següent:  
- Nivell C2  
  
Només es reconeixen els certificats expedits per la Junta Qualificadora de Coneixements del Valencià de la Generalitat Valenciana, els certificats del Servei de Política Lingüística de la Universitat de València o els que hagen estat homologats per aquest Servei (ACGUV 189/2009).  
  
  
B) La llista de valors que es poden fer servir per al concurs de mèrits en l'apartat d'idioma comunitari en la sol·licitud de participació en les proves, és la següent:  
- Nivell A1   
- Nivell A2  
- Nivell B1  
- Nvell B2  
- Nivell C1  
- Nivell C2  
   
Només es reconeixen els cursos o certificats d'idiomes comunitaris oficials.  
Per a cada idioma que es presente com a mèrit, cal triar un dels valors esmentats (el de major nivell), d'acord amb el que estableix l'ACGUV 239/2011.   
Equivalencias entre las enseñanzas reguladas por el Real Decreto 967/1988, de 2 de septiembre, y las reguladas por los reales decretos 944/2003 y 1629/2006, de 29 de diciembre.  
  
  
  
  
Equivalencias adoptadas en el Centro de Idiomas de la Universitat de València.  
  
  
  
Esta tabla muestra los cursos incluidos en el último decreto (RD 1629/2006) que es de aplicación oficial a las escuelas oficiales de idiomas (EOI).  
Si tiene una certificación o curso distinto a lo reflejado en los cuadros (que corresponden al Real Decreto 1629/2006), deberá seleccionar su equivalente en la lista de valores que aparece en la solicitud.   
Le ofrecemos un ejemplo: «Si posee el First Certificate in English (FCE), deberá seleccionar el "Certificado de Nivel Avanzado", que es el valor mostrado en la misma columna (B2), para la fila del RD 1629/2006, que sirve de referencia»